CELEX: 
Language: hr
Date: 2018-01-25 00:00:00
Title: DELEGIRANA ODLUKA KOMISIJE (EU) …/… o primjenjivom sustavu ocjenjivanja i provjere stalnosti svojstava sidrenih naprava koje se upotrebljavaju za građevine i namijenjene su za sprečavanje pada osoba s visine ili za zaustavljanje pada s visine u skladu s Uredbom (EU) br. 305/2011 Europskog parlamenta i Vijeća

OBRAZLOŽENJE
            
            
               1.KONTEKST DELEGIRANOG AKTA
            
            
               U skladu s člankom 28. Uredbe (EU) br. 305/2011 Europskog parlamenta i Vijeća od 9. ožujka 2011. o utvrđivanju usklađenih uvjeta za stavljanje na tržište građevnih proizvoda i stavljanju izvan snage Direktive Vijeća 89/106/EEZ
                  1
               , ocjenjivanje i provjera stalnosti svojstava (AVCP) građevnih proizvoda u odnosu na njihove bitne značajke provodi se u skladu sa sustavima utvrđenima u Prilogu V. Uredbi (EU) br. 305/2011.
            
            
               U skladu s člankom 28. stavkom 2. i člankom 60. točkom (h) Uredbe (EU) br. 305/2011, Komisiji je delegirana zadaća da, uzimajući u obzir razmatranja iz tih odredbi, utvrđuje sustave ocjenjivanja i provjere stalnosti svojstava građevnih proizvoda s obzirom na određeni proizvod, određenu porodicu proizvoda ili određene bitne značajke.
            
            
               Za sidrene naprave koje se upotrebljavaju za građevine i namijenjene su za sprečavanje pada osoba s visine ili za zaustavljanje pada s visine još ne postoji odgovarajuća odluka o utvrđivanju sustava ocjenjivanja i provjere stalnosti svojstava.
            
            
               U skladu s člankom 28. stavkom 2., potrebno je odabrati sustav ocjenjivanja i provjere stalnosti svojstava kako bi bio što nezahtjevniji za proizvođače, uzimajući u obzir sva bitna razmatranja.
            
            
               Sud Europske unije donio je 2010. presudu
                  2
                o pitanju jesu li određene sidrene naprave obuhvaćene Direktivom Vijeća 89/686/EEZ o osobnoj zaštitnoj opremi
                  3
                ili Direktivom Vijeća 89/106/EEZ o građevnim proizvodima
                  4
               . Sud je odlučio da se klasifikacija kao osobna zaštitna oprema temelji na pretpostavci da takav proizvod korisnik nosi ili drži ili barem može nositi ili držati tijekom cijelog razdoblja svoje izloženosti riziku i da stoga to mora biti pokretni proizvod. Sidrene naprave koje su pri upotrebi pričvršćene na građevinu stoga nisu predviđene da ih korisnik nosi ili drži u smislu Direktive Vijeća 89/686/EEZ
                  5
               . S druge strane, Sud je odlučio da se za primjenu Direktive Vijeća 89/106/EEZ na određeni proizvod zahtijeva ispunjavanje dvaju uvjeta, od kojih je jedan povezan s prirodom proizvoda, a drugi s njegovom funkcijom
                  6
               . Sidrene naprave koje su pričvršćene tako da čine sastavni dio građevine (priroda proizvoda) i namijenjene za osiguravanje sigurnosti pri upotrebi ili funkcioniranju građevine sprečavanjem pada osoba s visine (funkcija proizvoda) stoga su obuhvaćene Direktivom Vijeća 89/106/EEZ
                  7
               . Ta odluka vrijedi i u okviru Uredbe (EU) br. 305/2011, kojom se nije značajno izmijenila definicija građevnih proizvoda
                  8
               .
            
            
               Sidrene naprave obuhvaćene klasama A, C ili D norme EN 795:2012 predviđene su za trajno fiksiranje na strukturu i stoga, na temelju te sudske prakse, nisu osobna zaštitna oprema, kako je potvrđeno Provedbenom odlukom Komisije (EU) 2015/2181
                  9
               . Međutim, ako su predviđene za pričvršćivanje na građevinu tako da čine njezin sastavni dio te namijenjene za osiguravanje sigurnosti pri upotrebi ili funkcioniranju građevine sprečavanjem pada osoba s visine ili zaustavljanjem pada s visine, smatraju se građevnim proizvodima i stoga su obuhvaćene Uredbom (EU) br. 305/2011.
            
            
               Od 21. travnja 2018. sidrene naprave namijenjene za sprečavanje pada osoba, unutar područja primjene Uredbe (EU) 2016/425
                  10
               , pripadat će kategoriji rizika III., kako je utvrđeno u Prilogu I. toj Uredbi, jer se radi o proizvodima namijenjenima za zaštitu korisnika od rizika koji mogu izazvati vrlo ozbiljne posljedice poput smrti ili trajnih zdravstvenih posljedica povezanih s padom s visine. Prema tome, takve sidrene naprave podvrgnut će se EU ispitivanju tipa (modul B iz Odluke 768/2008/EZ
                  11
               ), kako je utvrđeno u Prilogu V. Uredbi (EU) 2016/425, te ili sukladnosti s tipom na temelju interne kontrole proizvodnje i nadziranog ispitivanja proizvoda u nasumičnim intervalima (modul C2 iz Odluke 768/2008/EZ), kako je utvrđeno u Prilogu VII. toj Uredbi, ili sukladnosti s tipom na temelju provjere kvalitete procesa proizvodnje (modul D iz Odluke 768/2008/EZ), kako je utvrđeno u Prilogu VIII. toj Uredbi.
            
            
               Do 20. travnja 2018. sidrene naprave namijenjene za sprečavanje pada osoba, unutar područja primjene Direktive Vijeća 89/686/EEZ, podvrgavaju se EZ pregledu tipa, kako je utvrđeno člankom 10. te Direktive, a njihova proizvodnja podliježe ili sustavu EZ-a za nadzor kvalitete konačnog proizvoda (članak 11. točka A. te Direktive) ili sustavu osiguranja EZ-ove kvalitete proizvodnje praćenjem (članak 11. točka B. te Direktive).
            
            
               Uzimajući u obzir upotrebu sidrenih naprava i njihovu namjenu za zaštitu korisnika od rizika moguće smrti ili trajnih zdravstvenih posljedica, poželjno je da se sustav AVCP usporediv s postupcima ocjenjivanja sukladnosti za sidrene naprave koje su osobna zaštitna oprema primijeni na sidrene naprave koje su građevni proizvodi. Pod tim se podrazumijeva sustav AVCP koji se sastoji od stalnog nadzora, ocjenjivanja i vrednovanja tvorničke kontrole proizvodnje u tvornici proizvođača i ispitivanja slučajnih uzoraka koje uzima prijavljeno tijelo za certificiranje proizvoda u proizvodnom pogonu ili u skladišnim prostorima proizvođača.
            
            
               Zbog tih razmatranja Komisija je za građevne proizvode obuhvaćene ovim nacrtom Delegirane odluke odabrala sustav 1+, kako je utvrđeno u Prilogu V. Uredbi (EU) br. 305/2011. 
            
            
            
               2.SAVJETOVANJA PRIJE DONOŠENJA AKTA
            
            
               O nacrtu Odluke raspravljalo se na sastanku Savjetodavne skupine za građevne proizvode
                  12
                (AG) 9. prosinca 2016. te je nacrt dostavljen i stručnjacima na pisano savjetovanje od 25. studenoga 2016. do 16. siječnja 2017. Prije toga sve države članice imale su mogućnost imenovati stručnjake koji će sudjelovati. Osim s tim stručnjacima, savjetovanje je provedeno i s drugim vanjskim dionicima. Dokumenti o kojima se raspravljalo na sastanku Savjetodavne skupine i koji su relevantni za pisano savjetovanje istodobno su proslijeđeni Europskom parlamentu i Vijeću, kako je predviđeno Zajedničkim dogovorom o delegiranim aktima. Očitovanja iznesena u tom kontekstu uzeta su u obzir pri izradi konačnog nacrta ovog akta za savjetovanje među službama.
            
            
               Taj je nacrt bio objavljen na portalu za bolju regulativu od 12. srpnja do 9. kolovoza 2017. radi prikupljanja povratnih informacija od javnosti; dva su dionika dostavila povratne informacije. Jedan od njih svojim je primjedbama istodobno i podržao predloženi sustav AVCP i preporučio da se on promijeni u sustav 2+. Budući da su ta dva prijedloga proturječna, nisu se mogla prihvatiti oba. Drugi dionik uglavnom je komentirao status rasprava u tehničkom odboru CEN-a, koji izrađuje odgovarajuću normu, sustave AVCP 3 i 2+ koji su prethodno odabrani za druge usporedive proizvode, nedostatak dokumentiranog iskustva u vezi s nesrećama, troškove za MSP-e, nepostojanje tehničkog razvoja za koji je potrebna promjena sustava AVCP te činjenicu da se elementi opravdanosti izbora sustava AVCP (vidjeti uvodnu izjavu 2.) uzimaju u obzir u sustavu 2+. Budući da su u tim primjedbama izneseni proturječni prijedlozi za izbor sustava AVCP ne višeg od sustava 3, kao i sustava 2+, te se nije vodilo računa o tome da sustav 2+ ne uključuje ispitivanja slučajnih uzoraka i nisu uzeti u obzir postupci ocjenjivanja sukladnosti za sidrene naprave koje su osobna zaštitna oprema, te primjedbe nisu prihvaćene. U skladu s tim, nakon dobivanja povratnih informacija Uredba nije izmijenjena. 
            
            
            
               3.PRAVNI ELEMENTI DELEGIRANOG AKTA
            
            
               U skladu s člankom 28. stavkom 2. i člankom 60. točkom (h) Uredbe (EU) br. 305/2011, sustavi ocjenjivanja i provjere stalnosti svojstava građevnih proizvoda, kako je utvrđeno u Prilogu V. toj Uredbi, uspostavljaju se delegiranim aktima Komisije kako bi se primjenjivali na određeni proizvod, određenu porodicu proizvoda ili određenu bitnu značajku, uzimajući u obzir razmatranja iz tih odredbi.
            
         
         
            
               Pri utvrđivanju sustava ocjenjivanja i provjere stalnosti svojstava, u skladu s člankom 28. stavkom 2. Uredbe (EU) br. 305/2011, Komisija uzima u obzir učinak na zdravlje i sigurnost ljudi i odabire najnezahtjevnije sustave koji su u skladu sa svim temeljnim zahtjevima za građevine. U skladu s člankom 60. točkom (h) Uredbe (EU) br. 305/2011, to se provodi u skladu s utjecajem proizvoda na ispunjavanje tih zahtjeva tijekom njegova očekivanog vijeka trajanja.
            
            
               Nacrt Odluke u skladu je s načelom proporcionalnosti jer primjenom sustava AVCP usporedivog s postupcima ocjenjivanja sukladnosti za sidrene naprave koje su osobna zaštitna oprema doprinosi usklađenosti između različitih pravnih okvira koji se primjenjuju na usporedive proizvode te stabilnosti i pouzdanosti usklađenog sustava uspostavljenog Uredbom (EU) br. 305/2011.
            
            
               Zbog toga se očekuje da će nacrt Odluke služiti interesima građevinskog sektora u cjelini.
            
            
               DELEGIRANA ODLUKA KOMISIJE (EU) …/…
            
            
               оd 25.1.2018.
            
            
               o primjenjivom sustavu ocjenjivanja i provjere stalnosti svojstava sidrenih naprava koje se upotrebljavaju za građevine i namijenjene su za sprečavanje pada osoba s visine ili za zaustavljanje pada s visine u skladu s Uredbom (EU) br. 305/2011 Europskog parlamenta i Vijeća
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 305/2011 Europskog parlamenta i Vijeća od 9. ožujka 2011. o utvrđivanju usklađenih uvjeta za stavljanje na tržište građevnih proizvoda i stavljanju izvan snage Direktive Vijeća 89/106/EEZ
                  13
               , a posebno njezin članak 28. i članak 60. točku (h),
            
            
               budući da:
            
            
               (1)Ne postoji odgovarajuća odluka o ocjenjivanju i provjeri stalnosti svojstava sidrenih naprava koje se upotrebljavaju za građevine i namijenjene su za sprečavanje pada osoba s visine ili za zaustavljanje pada s visine („sidrene naprave”). Stoga je potrebno utvrditi koji je sustav ocjenjivanja i provjere stalnosti svojstava primjenjiv na sidrene naprave. 
            
            
               (1)Uzimajući u obzir činjenicu da su sidrene naprave namijenjene za sprečavanje pada osoba s visine ili za zaustavljanje pada s visine, uputno je odabrati sustav ocjenjivanja i provjere stalnosti svojstava koji se sastoji od stalnog nadzora, ocjenjivanja i vrednovanja tvorničke kontrole proizvodnje u tvornici proizvođača i ispitivanja slučajnih uzoraka koje uzima prijavljeno tijelo za certificiranje proizvoda u proizvodnom pogonu ili u skladišnim prostorima proizvođača,
            
            
               DONIJELA JE OVU ODLUKU: 
            
            
               Članak 1.
            
            
               Ova Odluka primjenjuje se na sidrene naprave koje se upotrebljavaju za građevine i namijenjene su za sprečavanje pada osoba s visine ili za zaustavljanje pada s visine.
            
            
               Članak 2.
            
            
               Ocjenjuje se i provjerava stalnost svojstava sidrenih naprava iz članka 1. u odnosu na njihove bitne značajke u skladu sa sustavom navedenim u Prilogu.
            
            
               Članak 3.
            
            
               Ova Odluka stupa na snagu dvadesetog dana od dana objave u Službenom listu Europske unije.
            
         
         
            
               Sastavljeno u Bruxellesu 25.1.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 88, 4.4.2011., str. 5.
               
               
                  
                     (2)
                  
                        Predmet C-185/08, presuda Suda od 21. listopada 2010., Latchways, ECR 2010 I-09983.
               
               
                  
                     (3)
                  
                        Direktiva Vijeća 89/686/EEZ od 21. prosinca 1989. o usklađivanju zakonodavstava država članica u odnosu na osobnu zaštitnu opremu (SL L 399, 30.12.1989., str. 18.).
               
               
                  
                     (4)
                  
                        Direktiva Vijeća 89/106/EEZ od 21. prosinca 1988. o usklađivanju zakona i drugih propisa država članica koji se odnose na građevne proizvode (SL L 40, 11.2.1989., str. 12.).
               
               
                  
                     (5)
                  
                        Predmet C-185/08, stavak 42.
               
               
                  
                     (6)
                  
                        Ibidem, stavak 50.
               
               
                  
                     (7)
                  
                        Ibidem, stavci 53., 55. i 56.
               
               
                  
                     (8)
                  
                        Vidjeti članak 1. stavak 2. Direktive Vijeća 89/106/EEZ i članak 2. stavak 1. Uredbe (EU) br. 305/2011.
               
               
                  
                     (9)
                  
                        Provedbena odluka Komisije (EU) 2015/2181 od 24. studenoga 2015. o objavi s ograničenjem upućivanja na normu EN 795:2012 o „Osobnoj zaštitnoj opremi protiv pada s visine – Sidrene naprave” u Službenom listu Europske unije na temelju Uredbe (EU) br. 1025/2012 Europskog parlamenta i Vijeća (SL L 309, 26.11.2015., str. 10.).
               
               
                  
                     (10)
                  
                        Uredba (EU) br. 2016/425 Europskog parlamenta i Vijeća od 9. ožujka 2016. o osobnoj zaštitnoj opremi i o stavljanju izvan snage Direktive Vijeća 89/686/EEZ (SL L 81, 31.3.2016., str. 51.).
               
               
                  
                     (11)
                  
                        Odluka 768/2008/EZ Europskog parlamenta i Vijeća od 9. srpnja 2008. o zajedničkom okviru za stavljanje na tržište proizvoda i o stavljanju izvan snage Odluke Vijeća 93/465/EEZ (SL L 2018, 13.8.2008., str. 82.).
               
               
                  
                     (12)
                  
                        Oznaka E01329 u registru stručnih skupina Komisije i ostalih sličnih subjekata.
               
               
                  
                     (13)
                  
                        SL L 88, 4.4.2011., str. 5.
               
            
      
    ---documentbreak--- 
      
         
         
            
               PRILOG
            
            
               SUSTAV OCJENJIVANJA I PROVJERE STALNOSTI SVOJSTAVA
            
            
            
                     
                        Proizvodi i namjena
                     
                  
                  
                     
                        Bitne značajke
                     
                  
                  
                     
                        Primjenjivi sustav 
                     
                  
               
                     
                        Sidrene naprave koje se upotrebljavaju za građevine i namijenjene su za sprečavanje pada osoba s visine ili za zaustavljanje pada s visine
                     
                  
                  
                     
                        Za sve bitne značajke
                     
                  
                  
                     
                        1+